CELEX: C2007/140/53
Language: et
Date: 2007-06-23 00:00:00
Title: Kohtuasi T-123/07: 17. aprillil 2007 esitatud hagi — Siemens Transmission & Distribution versus komisjon

23.6.2007   
            
            
               ET
            
            
               Euroopa Liidu Teataja
            
            
               C 140/31
            
         17. aprillil 2007 esitatud hagi — Siemens Transmission & Distribution versus komisjon
   (Kohtuasi T-123/07)
   (2007/C 140/53)
   Kohtumenetluse keel: saksa
   Pooled
   
      Hageja: Siemens Transmission & Distribution Ltd (Manchester, Ühendkuningriik) (esindajad: Rechtsanwälte H. Wollmann ja F. Urlesberger)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada vaidlustatud otsuse artikkel 1 niivõrd, kuivõrd seal süüdistatakse hagejat ajavahemikus 15. aprillist 1988 kuni 13. detsembrini 2000, 1. aprillist 2002 kuni 9. oktoobrini 2002 ja 21. jaanuarist 2004 kuni 11. maini 2004 EÜ artikli 81 ja/või Euroopa Majanduspiirkonna lepingu artikli 53 rikkumises;
            
         
               —
            
            
               tühistada vaidlustatud otsuse artikkel 2 hagejat puudutavas osas;
            
         
               —
            
            
               teise võimalusena vähendada otsuse artikli 2 punktis 1) hagejatele määratud rahatrahvi suurust nii, et see ei ületaks 1 100 000 eurot;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Hageja vaidlustab komisjoni 24. jaanuari 2007. aasta otsuse K(2006) 6762 (lõplik) asjas COMP/F/38.899 — gaasisolatsiooniga jaotlad. Vaidlustatud otsusega määrati hagejale ja teistele ettevõtjatele rahatrahv EÜ artikli 81 ja Euroopa Majanduspiirkonna lepingu artikli 53 rikkumise eest. Komisjoni arvates osales hageja terves reas kokkulepetes ja kooskõlastatud tegevuses „gaasisolatsiooniga jaotlate” valdkonnas.
   Oma hagi põhjenduseks väidab hageja kõigepealt, et rikutud on EÜ artikli 81 lõiget 1, määruse (EÜ) nr 1/2003 (1) artikli 23 lõikeid 2 ja 3 ning selle määruse artiklit 25. Siinkohal väidab ta, et talle määratud rahatrahv ületab 10 % otsusele eelnenud majandusaasta asjaomasest käibest. Lisaks ei arvestanud komisjon rahatrahvi määramisel hageja individuaalset olukorda. Peale selle väidab hageja, et kostja hindas valesti hagejapoolse rikkumise kestvust. Pealegi on menetlus, mis puudutab ajavahemikku enne 16. juulit 1998, juba aegunud. Lisaks on komisjon ilma veenva tõendita tuvastanud, et väidetava rikkumise eesmärk või tagajärg oli 13. detsembrini 2000 ühendusesisese konkurentsi piiramine. Esimese väite lõpetuseks mainib hageja, et etteheide, mille kohaselt tema osales ise kokkulepetes pärast 2002. aastat, on ebaõige.
   Teiseks väidab hageja, et kostja on rikkunud olulisi vorminõudeid. Siinkohal on hageja seisukohal, et rikutud on õigust olla ära kuulatud.
   
      (1)  Nõukogu 16. detsembri 2002. aasta määrus (EÜ) nr 1/2003, asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, lk 1; ELT eriväljaanne 08/02, lk 205).